ང་ལའང་དབང་མེད་པར་དགོད་རྒྱུ་ཞིག་བྱུང་སོང་།གལ་ཏེ་ང་རང་དངོས་གནས་ཨ་ཁུ་ཞིག་བྱས་པ་ཡིན་ན་ངའི་བཟོ་ལྟ་དེ་ཅི་འདྲ་ཞིག་ཡིན་ནམ་སྙམ།ཕལ་ཆེར་མགོ་བོ་མར་ལོ་དང་འདྲ་ཞིང་གཟུགས་པོ་ཧ་ཅང་ཆུང་ངུ་ཞིག་ཡིན་རྒྱུ་རེད་ལ་ཡི་གེ་ལ་ཧུར་བརྩོན་བྱེད་མཁན་ཞིག་ཡིན་པར་མ་ཟད་ཨ་ལགས་ཀྱིས་བསྟོད་པའང་བྱེད་ངེས་རེད།འོན་ཀྱང་ང་རང་ཨ་ཁུ་བྱེད་རྒྱུ་ནི་ཧ་ཅང་མི་སྲིད་པ་ཞིག་ཡིན་ངེས་ཏེ།རྒྱུ་མཚན་ནི་ཨ་ཕ་ལ་བུ་ང་གཅིག་པུ་ལས་མེད་ཅིང་ཁོང་ཉིད་ཀྱི་མ་འོངས་པའི་རེ་བ་ཡོད་ཚད་ཀྱང་ང་གཅིག་པུར་བཅོལ་ཡོད་པར་མ་ཟད།ད་དུང་མ་ཡར་གྱིས་ཀྱང་དུས་དང་རྣམ་པ་ཀུན་ཏུ་ངས་ཁོ་མོར་ཨ་མ་ཞེས་འབོད་པར་རེ་བ་བྱེད་ཀྱིན་པ་མ་ཡིན་ནམ།ཁོ་ཚོའི་རེ་བ་ནི་རྗེས་སུ་ང་རང་ལ་མནའ་མ་ཡག་པ་ཞིག་བླངས་ཏེ་ཁྱིམ་ཚང་སྐྱོང་དུ་འཇུག་རྒྱུ་དེ་ཡིན་པ་རེད་ལ།ད་དུང་ཁོ་ཚོར་ཚ་བོ་ཚ་མོ་མང་བོ་ཞིག་སྐྱེས་ཚེ་དེ་ནི་ཁོ་ཚོ་མི་ཡུལ་དུ་ཡོང་བའི་ཆེས་སྒྲུན་དུ་མེད་པའི་དོན་སྙིང་དང་ཆེས་སྒྲུན་དུ་མེད་པའི་བདེ་སྐྱིད་ཡིན་པ་རེད་ཟེར།